Túrakód: TK-2024\_99 / Táv.: 99,1 / Frissítve: 2024-02-02

Túranév: Szent-S-kör TK-2024\_99\_ Ópusztaszer

Leírás:

Teljesítménytúránk 16 résztávból áll.
Teljesítése 17 ellenőrzőpont-igazolást igényel.

A rajt és a cél ugyanott található: Rajt-Cél *(Dózsa-ház)* / 001QR /
N46 39.154 E20 15.191.

Az épület közelében van lehetőség parkolásra is.

*(A túra navigációjának elsődleges anyaga a letölthető nyomvonal. Ennek használata, vagy helyismeret hiányában nem ajánlott elkezdeni a túrát! A leírás nem helyettesíti a nyomvonal használatát, csupán kiegészíti azt.)*

***1. résztáv:*** */* *Rajt-Cél (Dózsa-ház) - Talapzat (76+35 tkm)/*A Rajt-Cél QR-kód beolvasása után, kellő körültekintést követően keljünk át az egykori 451-es főút városi szakaszán, hogy a Széchenyi liget mentén futó kerékpárúton jobbra fordulva *(ÉNY)*, Csongrád irányába tudjunk haladni. A kerékpárutat követve két körforgalommal találkozunk, majd felhajtunk a Tisza töltésére a 71,1-es tkm-nél. Kezdeti irányunkat tartva *(ÉÉNY)* haladunk a 73,1-es tkm-ig, a 451-es út kereszteződéséig, ahol balra *(NY)* fordulunk.

*(Közben már el is haladtunk a Szentesi Szivattyútelep mellett.)*

A főútra történő balra felhajtásnál legyünk nagyon óvatosak, ugyanis a nagy forgalmú út kanyarulata miatt nem látjuk kellőképpen a gyorsan közeledő járműveket. Ne csak a szemünkre, a fülünkre is „támaszkodjunk”!

Sajnos egy rövid szakaszon *(380 m)* a közúton kell haladnunk, azonban elérvén a menetirány szerinti bal oldalon lévő *(korláttal elválasztott)* szervízutat/járdát, keljünk át a főúton, hogy végre biztonságban érezhessük magunkat. *(A közlekedés szabályai szerint egyébként nyugodtan haladhatnánk az úttesten is tovább.)*

A hídon átgurulva, a mindkét irányban aszfaltozott töltést a 78,5-es tkm-szelvényben érjük el. Balra *(D-DK)*, forduljunk. A töltésen haladva, 76,3 tkm-szelvényben lévő, mentett oldali rámpánál érjük el a lejáró mellett található oszlopon telepített, 090QR ellenőrzőpont tábláját.

*(090QR koordinátái: N46 40.312 E20 12.988)*
 ***2. résztáv:*** */* *Talapzat (76+35 tkm) - Feszület (1882), Ecetgyár/*﻿
Visszatérve töltéskoronára a „nagykanyarban” folytassuk az utat a folyásiránynak megfelelően. A Kilencesi gátőrháznál hagyjuk el a gátat az épület felé vezető murvás lejárón *(72,79 tkm)*. Elhaladva a telek mellett, a földút mentén forduljunk jobbra *(ÉK)* a csatorna *(Felső-csatorna)* túlsó, DNY-i oldalára. A nyomvonalat figyelve balra *(DNY)* kell majd fordulnunk, egy egykoron aszfaltozott útra. Erről az első lehetőségnél szintén balra *(DK)* kell továbbhaladni, immár földúton. A következő lehetőségnél váltunk irányt az elágazásban, de most jobbra *(DNY)*. Közben elhaladunk egy hígtrágyatároló mellett is, melyet időnként a szagáról is könnyen fel lehet ismerni. Innen egyenesen haladunk az Ecetgyár területének közelébe, az öntözőcsatorna mentén. *(Ezen a szakaszon sáros időben érdemes a csatorna másik oldalát igénybe venni: itt gyepes, könnyebben gurulható felületet találunk.)*

Az aszfaltcsík elérésekor balra *(K-DK)* kell tartani. Itt a kereszteződés környékén még láthatjuk a gyár földbe süllyesztett betonsilóit.

Ezen az úton 130 m-t kell csak haladnunk, hogy elérjük a jobbunkon elhelyezkedő, 1882-ben felállított feszületet, melynek a jobb *(NY)* oldalán található vadgyümölcsfán van a keresett 091QR ellenőrzőpont táblája.

*(091QR koordinátái: N46 38.341 E20 08.296)*
 ***3. résztáv:*** */* *Feszület (1882), Ecetgyár - Feszület, Csanytelek (1)/*Nyeregbe pattanva, a létesítményt kiszolgáló épületek között haladva, kissé vissza tudunk lépni a múltba. Még a gyárépület elérése előtt találunk itt a raktározásra használt építményt, sorlakásokat, iskolaépületet *(pincével, padlással)*, kiapadt ártézi kutat.

Szeretek elidőzni itt néha egy kicsit, hol ide, hol oda be-benézve. Sajnos itt is érzékelem a felhagyott épületek pusztulását.

No de haladjunk tovább!

A nagykéményes gyárépület elhagyását követően ismét földút kerül a kerekek alá. Fordítsunk nagyobb figyelmet a kijelzőnkre, a track figyelemmel kísérésére!

Rövidesen átkelünk egy laposabb, nádasabb területen, valamint a Vidra-éri főcsatornán.

Elérve az erdő szélét járatlanabb szakasz következik. *(Kezeld türelemmel, éld meg a szépségét!)* Átérve az erdőszélen jobbról egy egykori töltés húzódik, mely érdekes élményt nyújt. Az elért kereszteződésnél megtörik a nyomvonal. A töltéstől távolodva hegyesszögben balra *(K)* kell haladnunk. *(Ezen útelágazás környékén érdemes kitekinteni a töltés túlsó oldalára is, gyakran csacsi-ménes tanyázik ott.)*

Bő háromszáz méter után ismét irányt váltunk. Most jobbra *(DK)* térünk ki az elágazásnál. Ezen a kissé járatlanabb, füves úton kanyarok és ívek mentén jutunk el Csanytelek külső házaihoz. Itt a Nagy-gyep tanya elnevezésű utca vezeti a túrázót, murvás úton. Beljebb, a kereszteződésben balra forduljunk *(DK)* az Ady Endre utcába, aszfaltra váltva.

A Tiszai útba történő betorkollásnál, szemben a feszület melletti villanypóznán található a résztávot lezáró 092QR ellenőrzőpont.

*(092QR koordinátái: N46 35.612 E20 07.638)*

***4. résztáv:*** */* *Feszület, Csanytelek (1) - Baks (D) /*Csekkolást követően a település szélén kell lekanyarodni a Tiszai útról jobbra *(DNY)*, a földútra. Kövessük a földutat és a nyomvonalat a csanyteleki öntöző főcsatorna keresztezésén túl is. A csatornát elhagyva ismét járatlanabb szakasz következik fás részen és a legelőn át.

A Dong-éri főcsatorna keskeny hídja előtt már találkozunk néhány házzal is, de a túlsó oldalon kerülünk Baks-Máriatelep belterületére. Ezen a településrészen ártézi kútnál kínálkozik lehetőség frissítésre. *(A nyomvonal bevisz a járda mellett, egy sarki háznál található kúthoz, de ha kint haladsz tovább az úton, az nem számít pályaelhagyásnak. Amennyiben boltot, vagy presszót tervezünk meglátogatni, azt inkább ne itt tegyük, hanem a település távolabbi részén, de ott sem érdemes magára hagyni drótszamarunkat!)*

Máriatelepről kigurulva laposabb, gyepes, nádas részt követően Baks következik, melyen a Fő u. vezet át. A nyomvonal is itt fut. *(A központi részen -azok számára, akik nem csak a kilométereket „falják”, hanem a látványosságokra is szeretnek időt szánni- ajánljuk a Tűzoltósági Régiségi Ház megtekintését. Csak bejelentkezést követően lehet bejutni, de a kirakatüvegen bekukucskálva is érdemes betekinteni.)* Mielőtt elérnénk a települést a „világgal összekötő” kereszteződést, a balunkon elhelyezkedő parkosított terület ÉK-i szélén, az átkötő út Ny-i oldalán találjuk a résztávot lezáró 093QR ellenőrzőpontot. A területet könnyen felismerhetjük a közepén álló magas oszlopról, melyen ismert világvárosok távolságát és elhelyezkedésük irányát tüntették fel.

*(093QR koordinátái: N46 32.426 E20 06.095)*

***5. résztáv:*** */* *Baks (D) - Levelény (1)/*Pontigazolást követően vissza kell térni a Fő utcára, majd az elsőbbség megadása után egyenesen áthajtani a kereszteződésen. A település szélén, a temető sarkánál kell kitérni balra *(D-DK)* a Levelényi útra, továbbra is aszfalton haladva. Az utat követve érjük el a 094QR ellenőrzőpontot egy nagy nyárfán, közvetlenül a kék sávjelzés érintése, valamint egy csatorna keresztezése és az útkanyarulat kezdete előtt.

*(094QR koordinátái: N46 30.618 E20 07.953)*

***6. résztáv:*** */* *Levelény (1) - Ó. N. T. Emlékpark /*Továbbindulva egyszerűvé válik a navigáció. A kék sávjelzést kell követnünk, gyakorlatilag irányváltás nélkül. Eleinte földön, később murván, majd aszfalton. Az Ópusztaszeri Nemzeti Történelmi Emlékpark épületeit nem tudjuk nem észrevenni. Az ellenőrzőpont *(095QR)* a főbejárat közelében, de az általunk használt út jobb oldalán (ÉNY) található egy akácfán, az Atilla szobortól kissé NY-ra.

*(A park meglátogatása esetén célszerű az időmérés megszakításával élni! Kerékpár elhelyezésére a pénztárak melletti tárolóban, vagy a hátsó bejáratnál van lehetőség. Ez utóbbi esetben a biztonsági szolgálat szolgálati helye mellett, a kerítésen belül van a bringa. Ezt a kaput, visszább gurulva találjuk meg.)*

*(095QR koordinátái: N46 29.305 E20 05.592)*

***7. résztáv:*** */* *Ó. N. T. Emlékpark - Pusztaszeri-erdő (1) /*Kódigazolást követően egyenesen haladjunk tovább a 4519-es út kereszteződéséig. Itt jobbra (ÉNY) a kerékpárútra fordulva jutunk be Ópusztaszer házai közé. A kerékpárutat követve menjünk a körforgalomig, de közben legyünk figyelemmel arra, hogy egyszer kereszteznünk is kell a főutat, valamint egy rövid szakaszon közúttá szélesedik a kerékpárút!

Elérve a „körforgást”, de oda nem felhajtva, balra folytassuk az utat, továbbra is kerékpárúton az 5411-es úttal párhuzamosan. Itt balról láthatjuk a hunok becsapódott nyílvesszőit is.

A kerékpárutat balra fogjuk elhagyni *(D-DK)* az erdő felé, a piros sávjelzés elérését követően, a 24-es km-szelvényben, követve a jelzés útmutatásait. Ezzel a fordulóval meg is kezdjük a homokos küzdelmeket!

A keresett 096QR ellenőrzőpontot kicsivel *(100 m)* a bekanyarodást követően érjük el jobbról, egy fiatal akácfán.

*(096QR koordinátái: N46 29.519 E20 02.482)*

***8. résztáv:*** */* *Pusztaszeri-erdő (1) - Pusztaszeri-erdő (AK) /*Csekkolást követően megkezdjük a túra egyik legszebb résztávját. A talaj homokos. Hol némileg fűvel borított, hol natúr, mely a tőle várható „szigorral” fogadja a kerékpáros turistát aszályos időben.

A következő ellenőrzőpontig *(097QR)* csak a nyomvonal feszes figyelemmel kísérése tud átnavigálni az erdő sűrűjében! Ezt némileg segítik a festett turistajelzések, de ezek váltakoznak menet közben *(piros sávjelzés, kék +, kék sávjelzés)*. Végül a pontot az Alföldi Kéktúta *(AK)*, Pusztaszeri-erdő elnevezésű oszlopán fogjuk megtalálni egy kereszteződésben.

*(097QR koordinátái: N46 28.083 E20 05.182)*

***9. résztáv:*** */* *Pusztaszeri-erdő (AK) - Ányási-kanyar (2) /*Továbbhaladva, leválunk a „kékről” és keresztezzük a 4519-es főutat. Ez körültekintést igényel!

Az út túlsó oldalán vár ránk még némi „homokozás” (2 km), mely a lejtő eléréséig tart. Ez egy érdekes talajváltás. Legurulsz a lejtőn és szinte egy vonal mentén kerül feketeföld a kerekek alá.

A lejtő aljától a kijelzőn látható nyomvonalnak ismét nagyobb figyelmet kell szentelni.

Erről az útról az elért „T” elágazásban kell letérni, jobbra *(DK)*. Kb. 1 km-rel odébb, az első lehetőségnél balra *(ÉNy)* haladjunk! Ez az út már egyenesen vezeti fel a túrázót a Tisza töltésére, az Ányási-kanyarba. Ám a szakasz második részén, a töltés közelében szürkemarhákat szoktak legeltetni, így esetenként villanypásztor-kapun is át kell kelni. A rámpa felső részén, a villanypóznán található a 098QR tábla.

*(098QR koordinátái: N46 29.842 E20 10.385)*

***10. résztáv:*** */* *Ányási-kanyar (2) - Mindszent külső (AK) /*Továbbindulva lehetőség kínálkozik kiegészítő nyomvonal bejárására. Ebben az esetben célszerű megszakítani az időmérést *(manuális időmérés-megszakítás lehetőségének használatával).*

Ez a kanyar az Alsó-Tisza egyik leglátványosabb kanyarulata.

A nyomvonal ártéri szakasza a meder partjára vezet le egy 1879 előtt épült töltés maradványán keresztül. Lent a kanyar azon oldalára kerülünk, ahonnan jól belátható mindkét ága. Szemben, kissé jobbra terül el az Ányási-kanyar homokpadja, melyen két „kultúra” osztozik. Az alsó részét naturalista közösség használja, míg a felső szakaszon „textiles” strandolás zajlik.

A nyomvonal mentett oldali szakasza a legelőre, egy bővizű ártézi-kúthoz vezet. *(Ha a „szürkék” ezen a részen legelnek, kérődzenek, isznak, nem javasoljuk a villanypásztorral elkerített részen belülre kerülést!)*

Ismét nyeregben *(51 tkm)*: a töltésen már szilárd burkolat van a kerekek alatt. Kettő betonsáv közül választhatunk. A navigáció nem igényel figyelmet: a töltésen haladunk. Mire elérjük a 099QR ellenőrzőpontot – általam nagyon kedvelt – nagy ívű szakaszokon gurulunk, többször az élővízre is rálátva. A Levelényi fővíz-kivételnél szemben láthatjuk a mindszenti tiszai strandot is.

A 4522-es út rámpájának elérése előtt a kék sávjelzés is „alánk” kerül *(54,7 tkm)*.

A pont a feljáró gátőrház felőli oldalán található az AK Mindszent-külső elnevezésű tájékoztatótábla oszlopán.

*(099QR koordinátái: N46 32.153 E20 09.341)*

*(Kódolvasást követően, a teljesítés idejének mérése megáll!)*

***11. résztáv:*** */* *Mindszent külső (AK) - Mindszent rév /
(Megszakított időméréses résztáv!)*

Ez egy rendhagyó résztáv! Kimarad az időmérésből. Automatizált a folyamat, nincs tennivalód. A 099QR kód beolvasásakor, vagy geolokációs igazolásakor megáll a teljesítési idő mérése, és a túlsó oldalon található 006QR kezelésekor újra indul. A táblát a töltés oldalában található révház melletti villanypóznán találod. Az időmérés megszakítására a kompos átkelés változó időigénye miatt van szükség.

A kompközlekedés aktuális információiról ezen a linken tájékozódhatsz: https://www.facebook.com/mindszentkomp

Még egy lehetőséget kínál a Mindszent-külső *(AK)* pont!

Itt dönthetsz úgy, hogy nem a hosszabb úton - a mindszenti-szentesi oldalon - térsz vissza a célponthoz, hanem a folyó csongrádi oldalán haladsz tovább. *(Ezt csak indokolt esetben válaszd!)*

Ezen a túrán *(TK-2024\_99)* nevezéseddel azt választottad, hogy itt átkompozol. Ha ezt nem teszed, akkor egy másik túra útvonalára *(TK-2024\_95)* térsz át. Azonban előfordulhatnak olyan körülmények, melyek ezt indokolttá tehetik *(időjárás, rendkívüli komp leállás, stb…)*

Ebben az esetben az alábbiakat kell tenned:

*1) 099QR pont beigazolását követően már csak a Cél kódját olvasod be.*

*2) Manuálisan zárod a túrát.*

*3) Hiánypótlásként csatolod a túra során rögzített nyomvonalad.*

*4) Megvárod, míg feldolgozzuk a hiánypótlásodat.*

*5) Nevezz erre a túrára: TK-2024\_95*

*6) Megvárod, míg feldolgozzuk (csak a túrád rajt és befutási idejét hozzuk át).*

*7) Juttass el minimum ezer forint adományt a Jupát részére!*

*(006QR koordinátái: N46 31.983 E20 09.907)*

*(Kódolvasás után, a teljesítés időmérése folytatódik!)*
 ***12. résztáv:*** */* *Mindszent rév - Alsó-Kurca (3) /*A 006QR pont igazolásával visszaléptél az időmérésbe. A szilárdburkolatú töltéskoronán balra *(ÉK)* kell fordulni. Elérve a Kurca torkolati zsilipjét, az érkezésünk felőli, mentett oldali rámpán vezet le a nyomvonal a Kurca partjára. Az ösvényen haladva rövidesen elérjük a Kurca-parti tanösvényt. Itt ismét döntési helyzetbe kerülsz! A feldolgozott nyomvonal kívül, földúton vezet el az ösvény másik végpontjához két balos kanyar beiktatásával.

De választhatod azt is, hogy az ösvényen át jutsz el a hídig. *(Ez nem kezeljük pályaelhagyásként.)*

Arra azonban megkérünk, hogy tartsd tiszteletben azt, hogy ez gyalogosok számára létrehozott, kialakított attrakció! *(Nem nagy forgalmú, nem járják tömegek, de…)* Bevallom, hogy én is szoktam rajta bringázni, de különösen figyelve az esetleges gyalogos felhasználókra. *(Szinte sosem futottam még össze másokkal.)*

Így, vagy úgy, átérve a Pintér hídhoz, átkelve azon, a Kurca Tisza felőli, NY-i oldalán haladunk tovább.

Kövessük a nyomvonalat a vízparton, valamint a kanyarulatokban levágva a hurkokat. A második „hurokátvágás” után a vízpartra érve érjük el a 100QR ellenőrzőpontot. Az út víz felőli oldalán egy fiatal akácon találjuk.

*(100QR koordinátái: N46 33.176 E20 11.467)*

***13. résztáv:*** */* *Alsó-Kurca (3) - Alsó-Kurca (4) /*Csekkolást követően is a nyomvonalra „támaszkodjunk” elsődlegesen, a Kurcához legközelebb eső utakon kell haladni a nem túl messze található 101QR pontig, mely szintén a földút víz felőli oldalán érhető el.

*(101QR koordinátái: N46 33.270 E20 12.911)*

***14. résztáv:*** */* *Alsó-Kurca (4) - Mihási akác-sor /*Továbbhaladva: a koncepció marad. A víz mentén haladunk, itt-ott tanyatelkeket kikerülve. Mire elérjük Szegvár, Kórógyszentgyörgy településrészén található hidat, már murván is futottak a kerekek. A hídon át kell kelni, immár ismét aszfalton haladva. Felérve az emelkedőn először a 4521-es utat, majd közvetlen utána a 130-as vasútvonalat kell keresztezni, ez pedig körültekintést igényel! *(A kereszteződés házak felőli sarkán, a közkútnál frissíthetünk!)*

Innen, egyenesen fut a nyomvonal a 019QR ellenőrzőpontig, mely kissé túl van a továbbhaladásra kijelölt kiágazáson. Mikor átérünk ide, eleinte „nehezen szerethető”, kátyús aszfaltút van a kerekek alatt. Később hosszabban földút, mely a majornál ismét aszfaltra vált.

*(019QR koordinátái: N46 32.955 E20 18.212)*

***15. résztáv:*** */* *Mihási akác-sor - 10 öles erdősáv /*Kódkezelést követően menjünk vissza a kiágazásig, hogy É-ÉK felé Szentes irányában folytassuk a túrát, földúton. A földutak hálózatában ismét a nyomvonal figyelemmel kísérése tud segíteni. A derékszögű fordulatot követően, a nádassal benőtt csatornánál, a tőlünk távolabb eső oldalon vezet a nyomvonal. Ennek 2 oka van. Ez az oldal jobban kijárt, valamint a szakaszon egy ártézi-kutat is érintünk így. Mikor elfogy mellőlünk a nád és elérjük a kereszteződést, jobbra *(K)* kanyarodjunk. Ezen a szakaszon - mielőtt kiérünk 45-ös főútra - az előttük látható gazdaság kerítése mellett tudunk haladni, füves ösvényen.

A főút *(időnként jelentős)* forgalma bonyolítja a dolgunkat, mert már elszoktunk tőle a túra során. Legyünk figyelmesek az átkelésnél! Itt balra *(É-ÉK)* kell továbbhaladni az út túlsó szélén. 600 m megtételét követően a házaknál egy jobbos *(K)* kitéréssel már meg is szabadulunk a forgalom stresszétől.

Ismét a kijelző nyomvonallal kapcsolatos instrukciói a mérvadóak a helyes irány eldöntésében. Néhány nagyobb kanyarulatot követően jutunk ki a 4405-ös út melletti szervízútra, melyen balra *(ÉNY)* szükséges fordulni. Bő 250 m után át is kelünk a műúton az erdősáv mellé. A track segítségére továbbra is szükség van! További két kanyart követően *(balos, majd jobbos)* legurulunk a Kórógy-ér keskeny hídjához, a túlsó oldalon balra fordulva. Ezt követően az első lehetőségnél jobbra *(ÉK)* kanyarodva, a csatorna partján jutunk ki a jól kitaposott földútra. Itt balra *(ÉNY)* fordulva az erdősáv szélénél érjük el a 040QR ellenőrzőpontot.

*(040QR koordinátái: N46 36.467 E20 19.130)*

***16. résztáv:*** */* *10 öles erdősáv - Rajt-Cél (Dózsa-ház) /*Az úton továbbhaladva, 3,2 km-el odébb érjük el a Mágocsi utat *(4406)*, melyre körültekintően hajtsunk fel. A lakott terület szélén -haladási irányunk megtartásával- a 45-ös főúton történő áthaladás kíván fokozott figyelmet. A vasútátjárón átkelve a Vásárhelyi út kerül alánk, melyen a központ felé kell tartani, a körforgalomig. Itt balra, ismét a nyomvonalra „támaszkodva” jutunk vissza a Rajt-Cél pontra *(001QR)*. *(Báthory u., Sáfrán Mihály u., Szent Anna u., Liget sor)*

*(001QR koordinátái: N46 39.154 E20 15.191)*

Ellenőrzőpont igazolás megérkezést követően is szükséges!

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*